Ni̱ ûta nìko hua nej daꞌngaꞌ giꞌhiaj Ma̱ꞌan Jesús riñan nej sij,
sani̱ gàꞌ danj ni̱ nun gùyùmàn ruhuâ nej sij niꞌin nej sij Ma̱ꞌan mánj.
Huê dànanj gahuin nej daꞌngaꞌa ni̱ gisîj nuguanꞌ gataj Isaias sôꞌ gataj dàj gahuin,
nga gaꞌmin sôꞌ:
Señor,
ahuin nej guiì guyumân ruhuâ nej nuguanꞌ duyingaꞌ nej ñûnj ràꞌaj.
Ni̱ ahuin nej guiì giniꞌin dàj nùkuaj Ma̱ꞌan Señor ràꞌaj.
Rayiꞌî guendâ naꞌhuej nej guiì gùyùmàn ruhuâ ninj,
ni̱ gataj ñûn Isaias:
Giꞌhiaj du̱chri rune ñan nej guiì,
ni̱ giꞌhia si ga̱na̱huin tsì nimân ninj;
ni̱ si̱ giyigï̀n gi̱ni̱ꞌhiaj ninj,
ni̱ si̱ gaꞌhue ga̱ra̱n daꞌngaꞌ ruhuâ ninj ngà ruhuâ nimân ninj,
ni̱ si̱ gaꞌhue ga̱na̱du̱na̱ ninj ma̱ꞌan ninj,
hiôꞌ ni̱ si̱ ganahuin ninj gi̱ꞌhiâ mánj.
Dànanj gataj Isaías dadinꞌ gàꞌ giniꞌin sôꞌ dàj nìko gi̱nikaj su̱n Ma̱ꞌan Jesús rayiꞌî dan gaꞌmin sôꞌ dànanj.
Huê danj,
ni̱ guyumân ruhuâ da̱ꞌa̱j nej sí ni̱ka̱j suun,
niꞌin nej sôꞌ Ma̱ꞌan Jesús,
sani̱ ñan yuꞌhuiꞌ nej sôꞌ si gi̱ri̱ nej sí fariseo nej sôꞌ,
ruhuâ si-nùhuì nej sôꞌ,
huê danj ni̱ naꞌhuej ruhuâ nej sôꞌ gànàtàꞌ nej sôꞌ si guyumân ruhuâ nej sôꞌ niꞌin sôꞌ Ma̱ꞌan Jesús.
Dadinꞌ dànanj garanꞌ ruhuâ nej sôꞌ si ga̱ꞌmi̱n hueꞌê nej síi rayiꞌî nej sôꞌ,
gàꞌ daꞌ si ga̱ꞌmi̱n hueꞌê Ma̱ꞌan Ñaꞌanj an rayiꞌî nej sôꞌ.
Gaꞌmin nùkuaj Ma̱ꞌan Jesús ni̱ gata:
—Guiì guyumân ruhuâ niꞌin ñùnj,
ni̱ sê ñùnj huin sa guyumân ruhuâ ninj mánj,
guyumân ruhuâ ninj niꞌin ninj Ma̱ꞌan sa gaꞌnḯn gaꞌná na̱nj ánj;
ni̱ guiì giniꞌin ñùnj,
ni̱ giniꞌin ninj Ma̱ꞌan sa gaꞌnḯn gaꞌná.
Ñùnj,
huin sa yigï̀ïn,
ni̱ gaꞌná ruhuâ yumiguì nânj,
daꞌnga ni̱ daranꞌ nej guiì guyumân ruhuâ niꞌin ñùnj ni̱ si̱ gane ninj ñan ru̱mi̱nꞌin mánj.
Ni̱ guiì gunïn si-nùguànꞌanj,
sani̱ nitaj si dagahuin ninj,
ni̱ sê ñùnj huin sa ga̱ꞌmi̱n gakï̱nꞌ riñan ninj mánj;
dadinꞌ sê si gaꞌná guendâ ga̱ꞌmi̱n gakḯn riñan nej guiì mánj,
dadinꞌ gaꞌná guendâ gi̱ꞌhia ga̱na̱ni̱n nej guiì.
Guiì naꞌhuej gùyùmàn ruhuâ niꞌin ñùnj,
ni̱ naꞌhuej ruhuâ ninj ga̱na̱huin ra̱ꞌa ninj si-nùguànꞌànj,
ni̱ hua sa gayakaj guendâ sa giꞌhiaj ninj,
nuguanꞌ gaꞌmînj riñan ninj,
nuguanꞌ dânj huin sa gànàchìnꞌ guendâ riñan ninj nej gui ga̱ꞌna̱ꞌ neꞌ ña̱an.
Dadinꞌ sê si̱ gaꞌmînj guendâ Ma̱ꞌan mánj;
Ma̱ꞌan Rê huin sa gaꞌnïnꞌ suun riñânj,
dàj gàtà ni̱ dàj gàꞌmìn si-nùguànꞌanj riñan nej suj na̱nj ánj.
Ni̱ niꞌín si nej nuguanꞌ giyiꞌnïnꞌ su̱n giꞌhiaj Ma̱ꞌan Rê Ñaꞌanj an huin sa gi̱ꞌhiaj ni̱ ga̱ꞌhue ga̱ne nìgànj nej guiì ngà Ma̱ꞌan.
Huê danj ni̱,
nej nuguanꞌ gaꞌmînj,
ni̱ dàj rûnꞌ gataj Ma̱ꞌân Rê Ñaꞌanj an gunḯn ni̱ huê danj gaꞌmînj na̱nj ánj.